1'O u chac qui ya iwib chu cojic i 'atbal tzij 'o chuwach i jyub ta'aj, man are i Dios cojownak i 'atbal tzij piwi. Ni'pa i 'atbal tzij je 'olic, 'is are i Dios je u cojom. 2Pachin n-cu coj ti 'atbal tzij, que'elok cu kelo wach tak u yijbam i Dios. Pachin queje ile cu 'ano, que'el 'uri aj mac; xa utuquel cu petsaj i tojbal mac puwi. 3Man i 'atbal tzij, n-que u ocsaj ta 'il ni'pa i quiqui 'an i 'utz, xui-ri, ni'pa i quiqui 'an i mal are i quiqui xij quib che i 'atbal tzij. We cawaj n-ca xij ta awib che i 'atbal tzij, cha 'ana 'uri i 'utz. We queje ile ca 'ano, at 'utz 'uri chuwach. 4Man i 'atbal tzij, Dios u yom pawi, 'anbal 'utz chawe. Xui-ri, we n-'us ti ca 'ano, cha xija awib 'uri. Ire n-to' ta yatal u patan; 'o u chac che i Dios. Are u chac ire, are ca yaw i tojbal mac chique i quiqui 'an qui mac. 5Rumal-i, 'o u chac chi cojo wach cu bij i 'atbal tzij. Queje ile, n-ca pe ti tojbal mac piwi; n-xui ti ile, xak chi 'ana man keta'am chi queje ile craj i Dios, chi coj cojonic. 6Are i rumal-i, chi ca toj i impuésto che i 'atbal tzij; man ire ca tijin che u chac yatal che rumal i Dios. 7Chi 'ana i usuc' pacha i ca majawic cu' i winak. We tojonic ru' i 'atbal tzij, chi tojo; we ca majawic qui toj i q'uijibal, chi tojo; we ca majawic quix cojon che i jun, chix co-jonok; we ca majawic qui coj u 'ij i jun, chi cojo u 'ij. 8We 'o a c'as ru' jun winak, cha tojo. Xak queje ile, pacha 'o jun ka c'as chakawach, are iri: are i c'ax chaka na kib chakawach. Man jun, we c'ax cu na u lo'c'anij, ca tijin 'uri chu 'anic wach usuc' i 'atbal tzij tz'ibtal can rumal i mam Moises. 9Man queje iri cu bij i lajuj tzij pixab: we 'o winak awu', ma tzucuj chic jun chic; xak cu bij: mat camsanic, ma 'an 'ela', ma nuc' tzij chirij jun chic, ma rayij u wach u bitak re jun chic. Xui-ri we jun lic c'ax cu na u lo'c'anij pacha c'ax cu na rib ire, ca tijin 'uri chu 'onquil wach cu bij i lajuj tzij pixab; ca tijin chu 'onquil i tzij pixab chi xin bij-le, xak i juban chic. 10Pachin 'o c'axnabal u c'ux, n-ta xak manal co'on chique u lo'c'anij; we lic 'o u c'axnabal u c'ux, ca cojon 'uri che ronojel u tzij u pixab i Dios. 11Chi cojo retalil che tak i 'ij chi oj 'o wi wo'or; ca majawic ca c'un sak chakawach. Chakila u be chi i kelbal chi sak nakaj chic 'o wi chake; mas nakaj chic 'o wi chuwach are xka coj wi li u tzij i Dios. 12Are i 'ij oj 'o wi-ri, pacha jun a'ab ya quic'awic, ya ca pe u sakiric. Rumal-i, 'o u chac cako'taj can u 'onquil wach tak i quiqui 'an i winak pa 'ekumal. Chaka to kib ru' u 'onquil i 'utz, pacha cu 'an jun soldádo, cu to rib ru' u ch'ich'. 13Oj 'o chic pa sak, chom chaka 'ana 'uri. Maka ya kib che 'abaric; maka ya kib chu tzucuxic tak i ca'ay chi n-'us taj; maka kajsaj ka 'ij cu' ixokib; maka ya kib che i n-'us taj; maka tzucuj ch'o'oj; maka 'an ca titat ka pam che wach tak i 'o ru' i ka lo'c'anij. 14Xui-ri, chi cowij iwib che i Kajwal Jesucrísto; y mi ch'ob chic u jachic iwib chu 'onquil i mal laj tak u rayijbal i ch'acul.
ROMANOS 13